  vk.com (Сергей Горобченко) Анжелика Тихонова корреспондент 12+ «П. И. Чайковскийлэн шаераз» («На родине Чайковского») литература фестиваль улсын Ижкаре Россиысь калык артист Юрий Назаров но театрын но киноын шудӥсь тодмо актёр Сергей Горобченко лыктозы. Со сярысь фестивальлэн «ВКонтакте» мерлыко вотэсысь бамаз ивортӥзы. Юрий Назаров киноын 300-лэсь трос рольёсты быдэстӥз. Учкисьёслы тужгес но тодмо луэ «Андрей Рублёв», «Зеркало», «Земля Санникова», «Красная палатка», «Апостол», «Маленькая Вера», «Угрюм-река» фильмъёсъя. Со Таганкаысь театрысь валтӥсь актрисаен Полина Нечитайлоен («Жена Сталина», «Пасечник-2», «Господа Головлевы», «Институт благородных девиц», «Цвет черемухи» фильмъёсъя тодмо) ӵош Александр Пушкинлэн, Михаил Лермонтовлэн, Фёдор Тютчевлэн, Николай Некрасовлэн, Марина Цветаевалэн, Николай Гумилёвлэн но мукет ӟуч кылбурчиослэн произведениоссыя, яратоно киноосысь фрагментъёсъя, пӧртэм аръёсысь кырӟанъёсъя «И Слово, и Песня…» литературно-музыкальной композицизэс (12+) возьматозы. Пумиськонзы 21-тӥ куартолэзе 13 часын Йӧскалык лыдӟетъюртын ортчоз. Отчы сюрон понна чӧлсконпусъя азьвыл ик гожтӥськыны кулэ. Со нуналэ ик Сергей Горобченкоен пумиськон луоз. Сое учкисьёс «Бумер» фильмъя тодӥзы. Бӧрысь со трос гинэ фильмъёсын но телесериалъёсын шудӥз. Пӧлазы «Башмачник», «Прощаться не будем», «Проводник», «Черновик» фильмъёс, «Каменская», «Офицеры», «Склифосовский», «Легенда Феррари» сериалъёс но мукетъёсыз. Актёр аслаз творчествоез сярысь вералоз, кылбуръёс лыдӟоз но гитараен шудэм улсын кырӟанъёс быдэстоз. Пумиськон (12+) Йӧскалык лыдӟетъюртын 17 часын кутскоз. Пырон понна чӧлсконпусъя гожтӥськоно. «П. И. Чайковскийлэн шаераз» литература фестиваль Удмуртиын 20-22 куартолэзе ортчоз. Туэ солэн валтӥсь темаез – «Детская книга: от автора к читателю». Тодмо актёръёс сяна, ужрадэ трос гинэ куноос вуылозы. Соос пӧлын литератор, сценарист, публицист Светлана Волкова, психолог, гожъясь, публицист Ирина Медведева, нылпиослы гожъясь Ольга Колпакова, суредась-иллюстатор Юрий Богачёв но мукетъёсыз. Тодэ вайытом, 2021-тӥ арын «П. И. Чайковскийлэн шаераз» литература фестивале актриса Наталья Гвоздикова, фантастика ӧрын гожъясьёс Мария Семёнова но Анна Гурова но мукетъёсыз вуылӥзы. Фестиваль улсын Кузебай Гердлэн синпелетэз дорын удмурт кылбуръёсты шара лыдӟонъёс но ортчизы. Тегъёс: Удмуртия Чайковский фестиваль Литература Ижкар Лулчеберет  